C 152/138
DA
Den Europæiske Unions Tidende
6.4.2022
Det Europæiske Økonomiske og Sociale Udvalgs udtalelse om »forslag til Europa-Parlamentets og Rådets forordning om etablering af infrastruktur for alternative brændstoffer og om ophævelse af Europa-Parlamentets og Rådets direktiv 2014/94/EU« (COM(2021) 559 final — 2021/0223 (COD)) og om »meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — En strategisk plan for udrulning med henblik på skitsering af en række supplerende foranstaltninger til støtte for hurtig udbredelse af infrastruktur for alternative brændstoffer« (COM(2021) 560 final) (2022/C 152/23)
Ordfører: John COMER
Anmodning om udtalelse
Rådet for den Europæiske Union, 30.7.2021 Europa-Parlamentet, 13.9.2021 Kommissionen, 13.9.2021
Retsgrundlag
Artikel 90-91, artikel 170-171 og artikel 304 i traktaten om Den Europæiske Unions funktionsmåde
Kompetence
Sektionen for Transport, Energi, Infrastruktur og Informationssam­ fundet
Vedtaget i sektionen
9.11.2021
Vedtaget på plenarforsamlingen
9.12.2021
Plenarforsamling nr.
565
Resultat af afstemningen (for/imod/hverken for eller imod)
137/4/9
1.
Konklusioner og anbefalinger 1.1.
EØSU glæder sig over forslaget til en forordning om etablering af infrastruktur for alternative brændstoffer.
1.2.
Batteridrevne køretøjer synes at være de fleste fabrikanters foretrukne løsning, når det gælder biltransport.
Manglen og den (formentlig kortvarige) stigende pris på litium udgør et problem for den hurtige udbredelse af batteridrevne køretøjer.
Det samme gælder for forskningen i og udviklingen af mere effektive lagringssystemer, der kom sent i gang.
Muligheden for yderligere forskning og teknologisk udvikling kan imidlertid bidrage til at afhjælpe disse aktuelle problemer.
1.3.
Der findes store reserver af litium på verdensplan.
Chile har de største kendte litiumreserver efterfulgt af Australien og Kina.
Der skal investeres i nye miner for at lette den nuværende situation, hvor forsyningen er begrænset.
Der er dog en række miljøproblemer forbundet med minedrift, navnlig det store vandforbrug og den mulige forurening med giftige kemikalier.
Minedriften er ligeledes ofte forbundet med alvorlige sociale problemer.
EØSU er dybt bekymret over disse aspekter af den internationale handel.
Internationale handelsaftaler og værdikæder skal opfylde kravene til økologisk og bæredygtig udvikling og omfatte bindende due diligence-forpligtelser for virksomhederne (1).
I EU kunne man udvinde litium i Portugal, hvis miljøproblemerne kan løses.
1.4.
Omfattende udrulning af en infrastruktur for alternative brændstoffer i hele EU er altafgørende, og der skal være tillid hos investorerne, for at denne infrastruktur kan etableres.
Offentlige myndigheder skal sikre, at alternative brændstoffer og ladestationer er tilgængelige, der hvor der er behov for dem, navnlig i områder, hvor det endnu ikke er økonomisk rentabelt at stille sådanne faciliteter til rådighed.
(1)
Se udtalelse EUT C 220 af 9.6.2021, s. 118 og EUT C 123 af 9.4.2021, s.
59.